เกียรตินาคินปรับตัวอภินันท์นั่งแท่นเอ็มดี
&#8220;อภินันท์&#8221; ขึ้นนั่งเอ็มดีแบงก์เกียรตินาคิน &#8220;บรรยง&#8221; ปัดไม่เกี่ยวข้อตกลงร่วมทุน
22 ม.ค. 2556

“อภินันท์” ขึ้นนั่งเอ็มดีแบงก์เกียรตินาคิน “บรรยง” ปัดไม่เกี่ยวข้อตกลงร่วมทุน 
นายบรรยง พงษ์พานิช ประธานเจ้าหน้าที่บริหาร ธนาคารเกียรตินาคิน เปิดเผยว่า นายธวัชไชย สุทธิกิจพิศาล ได้ลาออกจากประธานธุรกิจธนาคารพาณิชย์และกรรมการผู้จัดการใหญ่ มีผลตั้งแต่วันที่ 1 ก.พ.นี้ ซึ่งที่ประชุมคณะกรรมการธนาคารได้รับทราบ และอนุมัติแต่งตั้งนายอภินันท์ เกลียวปฏินนท์ ดำรงตำแหน่งประธานธุรกิจธนาคารพาณิชย์และกรรมการผู้จัดการใหญ่ ขึ้นแทน
ขณะเดียวกันได้มีการอนุมัติแต่งตั้งให้นายธวัชไชย ดำรงตำแหน่ง รองประธานกรรมการธนาคาร มีผลตั้งแต่วันที่ 19 ม.ค. ที่ผ่านมา
นายบรรยง ยืนยันว่า การเปลี่ยนแปลงกรรมการผู้จัดการใหญ่จากนายธวัชไชยเป็นนายอภินันท์ ไม่ได้เป็นข้อตกลงก่อนการเข้าร่วมงานระหว่างธนาคารเกียรตินาคินกับบริษัททุนภัทร แต่การทำงานขององค์กรต่างๆ จะต้องมีการเปลี่ยนแปลงปรับปรุงงานอยู่เสมอ การเปลี่ยนแปลงคนจึงเป็นเรื่องปกติธรรมดา
“ไม่มีอะไรในกอไผ่ เราจะปรับปรุงทุกอย่างรวมทั้งเพิ่มธุรกรรมการให้บริการเหมือนเดิม ไม่มีอะไรมาก” นายบรรยง กล่าว
นายบรรยง เปิดเผยว่า แม้นายธวัชไชยจะลาออกจากตำแหน่งกรรมการผู้จัดการใหญ่ แต่ก็ยังเป็นกรรมการธนาคาร เพียงแต่ไม่ได้อยู่ในฝ่ายบริหาร ซึ่งหลังจากการเข้ามาของบริษัททุนภัทร ก็ได้มีการแบ่งสายงานออกเป็น 2 ส่วนคือ สายตลาดทุน และสายธุรกิจธนาคารพาณิชย์ โดยนายอภินันท์เคยเป็นประธานธุรกิจตลาดทุนก็ย้ายมาในฝั่งธนาคารพาณิชย์
ทั้งนี้ธนาคารและทุนภัทรได้ร่วมกิจการระหว่างกันสำเร็จเมื่อวันที่ 11 ก.ย. 2555 โดยเมื่อสิ้นสุดการทำคำเสนอซื้อมีผู้ถือหุ้นของทุนภัทร 99.93% ของจำนวนหุ้นที่จำหน่ายได้แล้วทั้งหมดของทุนภัทรตอบรับคำเสนอซื้อหลักทรัพย์ ส่งผลให้ธนาคารมีหุ้นสามัญเพิ่มขึ้น 191,979,745 หุ้น โดยหุ้นเพิ่มทุนได้เริ่มซื้อขายในตลาดหลักทรัพย์ในวันที่ 25 ก.ย. 2555 ซึ่งเป็นวันเดียวกับที่หุ้นของทุนภัทรได้เพิกถอนออกจากตลาดหลักทรัพย์ โดยการร่วมกิจการครั้งนี้มีการแลกเปลี่ยนหุ้นเท่ากับหุ้นสามัญของทุนภัทร 1 หุ้น ต่อหุ้นสามัญเพิ่มทุนของธนาคาร 0.9135 หุ้น